吳公蔚将還滁陽出所集述德堂詩作此送之
作者：鄒浩
朝代：宋

paragraphs: 述德高堂在何許，述德高人欣可睹。
彭州夢破知幾年，遺愛遠追曾大父。
至今民數舊邦君，毎及吳公歌且舞。
述而行之德莫窮，定可周流浹天宇。
誰令千里便歸休，炯炯此心元自古。
四百六十五甲子，貌若巖松傲風雨。
胸中何啻法界寛，普集塵沙諸佛祖。
一如一切悉皆如，迥脱拘攣不踰矩。
從横肉眼詎能窺，但見鼻間常栩栩。
只應高與老人星，長現昇平瑞明主。